b'\n_START_ARTICLE_\nKro\xc5\xbena pot Anapurna\n_START_PARAGRAPH_\nKro\xc5\xbena pot Anapurna ali  Annapurna Circuit je pohodna pot okoli gorske verige osrednjega Nepala . Skupna dol\xc5\xbeina poti se giblje med 160\xe2\x80\x93230 km, odvisno od tega, kje se uporablja motorni prevoz in kje se pohod kon\xc4\x8da. Ta pot pre\xc4\x8dka dve razli\xc4\x8dni re\xc4\x8dni dolini in obkro\xc5\xbei masiv Anapurne. Pot dose\xc5\xbee najvi\xc5\xa1jo to\xc4\x8dko na prelazu Thorong La (5416 m) in se dotakne roba Tibetanske planote. Prakti\xc4\x8dno vsi pohodniki prehodijo pot v nasprotni smeri urinega kazalca, saj je na ta na\xc4\x8din pridobivanje dnevne vi\xc5\xa1ine po\xc4\x8dasnej\xc5\xa1e, pre\xc4\x8dkanje visokega prelaza Thorong La pa zato je la\xc5\xbeje in varnej\xc5\xa1e._NEWLINE_Gorska pokrajina v bli\xc5\xbenji okolici vklju\xc4\x8duje masiv Anapurne (Anapurna I-IV), Dhaulagiri, Ma\xc4\x8dapu\xc4\x8daro, Manaslu, Gangapurno, Tilicho Peak, Pisang Peak in Paungda Danda in \xc5\xa1tevilni drugi vrhovi vi\xc5\xa1ine 6000-8000 m, ki se dvigujejo iz masiva Anapurne._NEWLINE_Pohod se za\xc4\x8dne pri Besisaharju ali Bhulbhulahu v dolini reke Marshyangdi in se zaklju\xc4\x8di v soteski Kali Gandaki. Besisahar je mogo\xc4\x8de dose\xc4\x8di po sedmih urah vo\xc5\xbenje od Katmanduja. Pohod poteka med ri\xc5\xbeevimi polji in skozi subtropske gozdove, mimo ve\xc4\x8d slapov in gigantskih sten ter skozi razli\xc4\x8dne vasi._NEWLINE_Pot Annapurna Circuit je bila pogosto izbrana za najbolj\xc5\xa1o pohodno pot na dolge razdalje na svetu, saj je v svoji stari polni obliki zdru\xc5\xbeila \xc5\xa1iroko paleto podnebnih obmo\xc4\x8dij od tropov na 600 m nadmorske vi\xc5\xa1ine do arktike na 5416 m nadmorske vi\xc5\xa1ine na prelazu Thorong La in kulturno raznolikost hindujskih vasi v ni\xc5\xbejih obmo\xc4\x8djih do tibetanske kulture doline Manang in ni\xc5\xbejega Mustanga. Nadaljnja gradnja ceste je skraj\xc5\xa1ala pot in spremenila podobo vasi. Z gradnjo ceste postaja priljubljeno gorsko kolesarjenje, pri \xc4\x8demer Mustang postaja ena najbolj priljubljenih destinacij za to dejavnost na svetu.\n_START_SECTION_\nVreme\n_START_PARAGRAPH_\nMedtem ko se po ve\xc4\x8dini Himalaje ne more hoditi v mokri sezoni, velik del Anapurna Circuit dejansko le\xc5\xbei v padavinski senci. To pomeni, da je ve\xc4\x8dino kroga mo\xc5\xbeno prehoditi skozi celo leto, vklju\xc4\x8dno z obdobjem monsuna._NEWLINE_Treking v mokri sezoni se pogosto spodbuja, saj se pohodniki izogibajo mno\xc5\xbeicam, ki se mu\xc4\x8dijo v poletnih mesecih. Vendar so dnevi pogosto vla\xc5\xbeni in mnogi pogledi prekriti z oblaki.\n_START_SECTION_\nOktober \xe2\x80\x93 november\n_START_PARAGRAPH_\nTo je najbolj priljubljena pohodni\xc5\xa1ka sezona v Nepalu. Zaradi nedavnih monsunskih dni je vse, kar je ob kro\xc5\xbeni poti osve\xc5\xbeeno, \xc4\x8disto in \xc5\xbeivahno. Pogledi so po navadi jasni in no\xc4\x8dno nebo lepo vidno. \xc4\x8ceprav je vreme obi\xc4\x8dajno toplo, se no\xc4\x8dne temperature spustijo pod ledi\xc5\xa1\xc4\x8de. To je najbolj obremenjeno obdobje ob poti in \xc4\x8dajne hi\xc5\xa1e zelo hitro zasedene.\n_START_SECTION_\nDecember \xe2\x80\x93 marec\n_START_PARAGRAPH_\nTo je najhladnej\xc5\xa1e obdobje na poti. Glede na nadmorsko vi\xc5\xa1ino bodo dnevne temperature hladne, no\xc4\x8dne pa padejo precej pod ledi\xc5\xa1\xc4\x8de. Prednost je, da so poti veliko manj zasedene. Prelaz Thorong La, ki stoji na ve\xc4\x8d kot 5000 metrih, je pogosto blokiran s snegom in je lahko ve\xc4\x8d dni zaprt. \xc4\x8ce sneg ne blokira ve\xc4\x8dine poti, so \xc4\x8dajne hi\xc5\xa1e v tem obdobju \xc5\xa1e vedno odprte. Oblaki pogosteje prevladujejo, vendar so pogosti tudi jasni dnevi. Proti marcu za\xc4\x8dnejo cveteti rododendroni, ki z gore\xc4\x8dimi barvami o\xc5\xbeivljajo hribovje. \xc5\xbdal je to obdobje, ko so plazovi najpogostej\xc5\xa1i.\n_START_SECTION_\nApril \xe2\x80\x93 maj\n_START_PARAGRAPH_\nZaradi toplega vremena sta april in maj druga meseca, ki sta najbolj priljubljena za pohodni\xc5\xa1tvo na Anapurna Circuit. Ve\xc4\x8dina snega se je stopila in pustila kristalno \xc4\x8disto nebo. Pogosto se v maju pojavlja \xc4\x8dudna meglica, ki je vidna iz ni\xc5\xbejih vi\xc5\xa1in. Vendar pa ta kmalu premine in je ni mogo\xc4\x8de videti iz vi\xc5\xa1jega dela poti. Ko se proti koncu maja gradi monsunsko obdobje, dnevi postanejo bolj vro\xc4\x8di in vla\xc5\xbeni, zaradi \xc4\x8desar je treking na ni\xc5\xbeji vi\xc5\xa1ini precej neprijeten.\n_START_SECTION_\nJunij \xe2\x80\x93 september\n_START_PARAGRAPH_\nTo je monsunsko obdobje. \xc4\x8ceprav obstajajo zgodbe o hudih nalivih, blatnih klancih in hordah pijavk, je to le redko na primeru kro\xc5\xbene poti okoli Anapurne, zlasti na severnem delu. \xc4\x8ceprav ju\xc5\xbeni del v bli\xc5\xbeini Pokhare prejme veliko de\xc5\xbeja, severni deli pogosto prejmejo manj kot 10% padavin zaradi lokacije v padavinski senci. Prednost trekinga v monsunskem obdobju je, da v tem obdobju cvetijo \xc5\xa1tevilne rastlinske vrste, zaradi \xc4\x8desar je pohod izjemno privla\xc4\x8den. To je tudi \xc4\x8das, ko je stranski izlet na jezero Tilicho relativno la\xc5\xbeji.\n_START_SECTION_\nZgodovina\n_START_PARAGRAPH_\nObmo\xc4\x8dje Anapurne je bilo odprto za tuje pohodnike leta 1977, potem ko so kon\xc4\x8dali spori med CIA, ki so podpirali gverilce Khampa, ki so delovali iz tega obmo\xc4\x8dja v Tibet in tamkaj\xc5\xa1njim prebivalstvom in Nepalsko vojsko. Prvotna pot se je za\xc4\x8dela s kraja Dhumre ob cesti Katmandu - Pokhara, kon\xc4\x8dala pa v Pokhari in je trajala pribli\xc5\xbeno 23 dni. Gradnja cest se je za\xc4\x8dela v zgodnjih 1980-ih, tako od Dhumreja na severu kot od Pokhare na zahodu in nato do doline Kali Gandaki. Cesta je zdaj dosegla Chamje v dolini reke Marsyangdi in Muktinath na strani Kali Gandaki. Od prvotnega 23-dnevnega potovanja je samo 5 dni hoje po poti brez motornega prometa. Ozna\xc4\x8dene so bile nove poti, da se lahko delno izognemo cesti. Obstoj ceste je kljub temu spremenil obmo\xc4\x8dje, videz in vzdu\xc5\xa1je v vaseh. Cesta olaj\xc5\xa1a prevoz, kar pove\xc4\x8duje priljubljenost gorskega kolesarjenja na tem obmo\xc4\x8dju. Od leta 2011 podjetja v Muktinathu in Jomsomu turistom izposojajo gorska kolesa. Ker je na cesti zelo malo prometa, se lahko spusti (po makadamski in / ali enosmerni poti) od Muktinatha do Tatopanija in to za skoraj 3000 metrov v 2-3 dneh._NEWLINE_Za pohodnike so bila blizu Anapurne v preteklih letih odprta nova obmo\xc4\x8dja, kot so zgornji Mustang, dolina Naar-Pho, Manaslu in dolina Tsum. Trenutno so ti pohodi omejeni in so predmet dodatnih dovoljenj, stro\xc5\xa1kov in drugih omejitev.\n_START_SECTION_\nSne\xc5\xbeni vihar 2014\n_START_PARAGRAPH_\nOktobra 2014 je nenaden sne\xc5\xbeni mete\xc5\xbe ubil ve\xc4\x8d kot 43 ljudi, od katerih je bila polovica Nepalcev.  Povzro\xc4\x8dil ga je konec umirjajo\xc4\x8dega ciklona, ki je opusto\xc5\xa1il vzhodno obalo Indije; v viharju je bilo ujetih okoli 350 pohodnikov.\n_START_SECTION_\nKomunikacije\n_START_PARAGRAPH_\nVe\xc4\x8d lokacij kro\xc5\xbene pohodne poti ima zdaj internetno povezavo. Pohodniki lahko uporabljajo brez\xc5\xbei\xc4\x8dni internet v razli\xc4\x8dnih predelih, kot so Kaski, Myagdi, Lamjung in Mustang. Na nekaterih lokacijah je na voljo tudi mobilni telefon 3G.'